## Cultura amplia la iniciativa ‘Impuls a la dansa’ amb tres noves seus a Castelló, València i Alacant

*** El projecte es desenrotllarà en la quarta edició a Aielo de Malferit, Almassora, Benicàssim, Dénia, el Genovés, Picassent, el Puig de Santa Maria  i Santa Pola
* La major part de les propostes aproximen processos de creació a col·lectius intergeneracionals a través de la mediació**

La Conselleria d’Educació, Cultura, Universitats i Ocupació, a través de l’Institut  Valencià de Cultura (IVC), amplia la iniciativa ‘Impuls a la dansa’ en 2025 amb noves seus a les províncies de Castelló, València i Alacant.

‘Impuls a la dansa’ va nàixer en 2022 com una extensió natural del festival Dansa València, amb la voluntat de portar les arts del moviment a nous espais de la Comunitat Valenciana.

Després de tres anys de recorregut, la seua presència enguany en les tres províncies consolida la seua aposta per acostar la dansa contemporània tant a la ciutadania com a un nombre més alt de programadors, amb la finalitat d’activar la circulació dels espectacles de dansa en tot el territori.

“Amb este projecte aconseguim que l’experimentació que es dona en Dansa València no quede limitada a les grans capitals. El nostre objectiu és que cada municipi puga convertir-se durant ‘Impuls a la dansa’ en un punt de trobada d’artistes actuals amb els veïns i les veïnes, i que d’estes vivències compartides es generen noves mirades en les unes i els altres”, ha afirmat la directora adjunta de l’Institut Valencià de Cultura (IVC), María José Mora.

En concret, en la quarta edició, incorpora els municipis de Benicàssim, Picassent i Santa Pola, que se sumen als ja consolidats: Aielo de Malferit, Almassora, Dénia, el Genovés i el Puig de Santa Maria. Es tracta, en la majoria, d’estades de mediació i creació.

**Una invitació tant a adolescents com a la tercera edat**

La primera estada es titula ‘Del carrer ets l’ama!’, i és un projecte que sorgix amb l’objectiu de connectar amb la memòria d’un poble i les seues danses. Comença en setembre a Almassora, a càrrec de Maria Tamarit, junt amb Marta Sofía Gallego per a tasques d’acompanyament coreogràfic i de mediació.

La segona part de l’estada, ‘Tradició remix’, portarà a les aules de l’institut la dansa tradicional des d’una mirada contemporània i actual durant diverses sessions.

Silvia Sahuquillo i Enxhi Sinjari també han posat el focus en l’adolescència i desenrotllaran a Aielo de Malferit l’estada de creació i mediació ‘Sembrant arrels, trencant murs’ entre octubre i novembre.

Vicent Gisbert en canvi, para atenció en el seu taller de dansa contemporània ‘Respirant dansa’ a la tercera edat. El ballarí i coreògraf s’instal·larà durant més de dos mesos al Genovés per a impartir-lo a un grup format per majors de la Unitat de Respir, que protagonitzaran una mostra final en desembre.

Per part seua, Helena Gómez també durà a terme una estada de mediació, ‘Això ja no és el que era (solastàlgia, cos i territori)’, a Picassent. La proposta s’estendrà fins a finals de novembre i gira entorn dels sentiments que provoquen els canvis negatius en la llar i en els llocs estimats.

Finalment, Col·lectiu Sense Igual, la plataforma que reunix els treballs artístics de les creadores Lara Misó i Wilma Puentes, es traslladarà a Dénia XXX taller de dansa contemporània inspirat en la seua peça *Mírala cara a cara*.

La intenció de ‘Tradició en diàleg: cos, mirada i escena’ és partir del ball de les sevillanes per a vincular, a través del cos i el moviment, el folklore i la tradició amb la contemporaneïtat i la modernitat.

**Treballs en curs**

‘Impuls a la dansa’ es completa enguany amb tres estades tècniques i d’investigació. Este mes de setembre, Jessica Castellón & Boris Orihuela s’instal·laran al Puig de Santa Maria per a desenrotllar la peça de dansa-teatre *Quo Pervenimus*.

Per part seua, Julia Sac desenrotllarà a Benicàssim, entre principis d’octubre i finals de novembre, una estada tècnica de la seua obra *El gesto roto*. La localitat castellonenca acollirà també una mostra a principis de novembre, abans de l’estrena de la peça, confirmada per al 8 i 9 de novembre en Espai Inestable de València.

Finalment, a Santa Pola, en novembre, Rosanna Freda i Marta Santacatalina desenrotllaran *Los minutos felices*, un espectacle de carrer inspirat en l’obra de teatre *Las horas felices* de Samuel Beckett i en la pel·lícula *Pobres criaturas* (Yorgos Lánthimos, 2023).

“El més valuós és la creació d’un col·lectiu de programadors que intercanvia sabers, criteris i experiències. Eixe aprenentatge compartit està generant una nova mirada sobre com programar i acompanyar la dansa en cada territori”, ha conclòs Mora.

La directora adjunta d’Arts Escèniques ha subratllat que “el que és rellevant d’este camí és que no sols es tracta de mostrar espectacles, sinó de generar vincles duradors entre els artistes i les comunitats locals. Eixa xarxa de relacions és la que garantix la continuïtat de la dansa com a part activa de la vida cultural dels nostres pobles”.

**Un aprenentatge compartit**

‘Impuls a la dansa’ compta amb el suport del Circuit Cultural Valencià i s’estructura en dos línies principals: d’una banda, la formació d’un col·lectiu de programadors i programadores municipals; d’una altra, l’acolliment d’estades artístiques i processos de mediació en els municipis, amb la participació de companyies emergents i consolidades del territori.

El programa integra estades remunerades per a artistes i companyies, formació en gestió cultural i una xarxa de mediació que connecta els programadors municipals amb els principals centres de referència en dansa del nostre territori.

Fecha: 20/09/2025